[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.5.2009

COM(2009) 219 végleges

A BIZOTTSÁG KÖZLEMÉNYE A TANÁCSNAK

A cotonoui megállapodás 96. cikke alapján Madagaszkárral folytatandó konzultációk megkezdéséről

A BIZOTTSÁG KÖZLEMÉNYE A TANÁCSNAK

A cotonoui megállapodás 96. cikke alapjánMadagaszkárral folytatandó konzultációk megkezdéséről

1. Háttér

A két évtizeden át tartó szocialista egypártrendszer után Madagaszkáron 1991–1992-ben demokratikus átalakulás bontakozott ki a politikai pluralizmus és a hatalmi ágak szétválasztása jegyében. 1992-ben új alkotmányt fogadtak el, amely a harmadik madagaszkári köztársaság alappillére lett. A politikai átmenet számos demokratikus előrelépéssel járt együtt, noha Didier Ratsiraka elnöksége (1996–2001) alatt súlyos visszaesésekre is sor került. A 2001. december 11-i elnökválasztás mély politikai válságba taszította az országot. 2002. április 29-én az alkotmánybíróság Marc Ravalomananát nyilvánította a választások győztesének. Az új elnököt májusban iktatták be, és júliusban a nemzetközi közösség is elismerte.

A 2002. évi válság óta Madagaszkár viszonylag stabil országnak számított. 2006-ban újabb elnökválasztásra került sor, amely a nemzetközi közösség (főként az EU) megfigyelőinek részvételével, nyugodt körülmények között zajlott. 2006. december 23-án bejelentették, hogy az első forduló alapján a leköszönő elnök, Marc Ravalomanana szerezte meg a győzelmet a szavazatok mintegy 55 %-ával.

A hosszúra nyúlt választási ciklus 2008-ban zárult le, és ezalatt az elnök pártja, a TIM nagy többséget szerzett mind a parlamentben (a közgyűlésben és a szenátusban egyaránt), mind az önkormányzatokban (települések és régiók). 2008 végére Antananarivoban kiéleződött a politikai helyzet, miután a hatóságok bezáratták az Andry Rajoelina független fővárosi polgármester tulajdonában lévő VIVA televíziós csatornát. A polgármester és Ravalomanana elnök kapcsolata nyíltan megromlott. Röviddel karácsony előtt a polgármester a nyilvánosság előtt követelte, hogy a hatóságok 2009. január 13-áig engedélyezzék a VIVA televíziós csatorna ismételt elindítását és a média általános liberalizációját. Az ultimátum lejártának közeledtével a polgármester ismételten gyűlésekre szólította fel Tana lakosságát, és január 24-ére általános sztrájkot hirdetett. Január 26-án több tízezer tüntető részvételével gyűlésre került sor, amely rövidesen zavargássá fajult. A tüntetők felgyújtották az állami rádió és televízió épületét, és kifosztottak több, az elnök családjának tulajdonában álló Tiko üzletlánchoz tartozó üzletet. Ezt követően a január 27–28-i felkelések 70–100 halálos áldozatot követeltek. Az elnök és a polgármester közötti hatalmi harc tovább folytatódott: az utóbbi az átmeneti főhatóság elnökévé nyilvánította magát, míg az előbbi leváltotta tisztségéből a polgármestert, és a helyére vagyonfelügyelőt nevezett ki. Február 7-én újabb tüntetésre került sor, amely súlyos következményeket vont maga után: miközben a tömeg megkísérelte az elnöki palota elfoglalását, lövöldözés tört ki, amelynek során mintegy negyven személy vesztette életét, 250 pedig megsebesült.

A Keresztény Egyházak Tanácsa (FFKM) és az ENSZ, valamint más nemzetközi és regionális szervezetek, így az Afrikai Unió (AU) és az Indiai-óceáni Bizottság (IOC) különmegbízottjainak a közvetítés érdekében tett erőfeszítése egyre-másra kudarcot vallott, és a parancsnokság által a párbeszéd folytatására és a politikai megoldás elérésére adott 72 órás ultimátum leteltét követően a politikai helyzet bizonytalanná vált. Március 17-én az elnök feloszlatta a kormányt, és rendeleti úton egy katonai tanácsot ruházott fel teljhatalommal. A katonai tanács a teljhatalmat Andry Rajoelinának adta tovább. Ezt a kettős hatalomváltást az alkotmánybíróság azonnal érvényesnek nyilvánította, és kijelentette, hogy a köztársasági elnöki hatalmat Andry Rajoelina gyakorolja.

Az alkotmányos szabályokat figyelmen kívül hagyó kettős hatalomváltást az egész nemzetközi közösség elítélte.

2. A Bizottság javaslata

A Bizottság teljesen elfogadhatatlannak tart minden olyan megoldást, amely átlépi a hatályban lévő alkotmányos keretet. Teljes mértékben azonosul az EU nevében március 20-án közzétett elnökségi nyilatkozattal, amely szerint a hatalomváltás nem volt más, mint a demokratikusan megválasztott elnök hatalomtól való megfosztása, és felszólította a madagaszkári feleket, hogy maradéktalanul tartsák tiszteletben az alkotmány elnöki szék megüresedésére vonatkozó rendelkezéseit.

A partnerség alapját képező lényeges elemeket a 2000. június 23-án Cotonou-ban aláírt, és 2005. június 25-én Luxembourgban módosított AKCS-EK partnerségi megállapodás 9. cikkének (2) bekezdése határozza meg. A felek belső és nemzetközi politikájukat az emberi jogok, a demokratikus elvek és a jogállamiság tiszteletben tartása alapján alakítják ki, amelyek a megállapodás lényeges elemeit képezik. E rendelkezés figyelembevételével és tekintettel arra, hogy Andry Rajoelina mely körülmények között ragadta magához a hatalmat Madagaszkáron, a Bizottság megállapítja az említett lényeges elemek különösen súlyos és nyilvánvaló megsértését, és a helyzetet a megállapodás 96. cikke (2) bekezdésének b) pontja szerinti különösen sürgős esetnek tekinti. Szükségesnek véli tehát, hogy konzultációkat kezdjenek a Madagaszkáron hatalmat birtokló hatóságokkal annak érdekében, hogy az alkotmányos rend visszaállítása céljából megvizsgálják a válság lehetséges megoldásait. E konzultációkra a módosított cotonoui megállapodás 96. cikkének megfelelően kerül majd sor.

E párbeszéd lehetőséget nyújt arra, hogy a Madagaszkáron hatalmon lévő hatóságok pontosítsák szándékaikat és a válság megoldására tett javaslataikat, illetve hogy az Európai Unió megítélhesse, hogy e párbeszéd alapján milyen mértékben támogathatja a felülvizsgált cotonoui megállapodás 9. cikke (2) bekezdésében foglalt elvek tiszteletben tartására irányuló kezdeményezéseket.

Ennek megfelelően a Bizottság javaslatot tesz a Tanácsnak, hogy a csatolt levéltervezetnek megfelelően kérje fel a Madagaszkáron hatalmon lévő hatóságokat a módosított cotonui megállapodás 96. cikke szerinti konzultációk folytatására.

A Bizottság javasolja, hogy a konzultáció ideje alatt a folyamatban lévő együttműködési tevékenységek végrehajtása tovább folytatódjék, kivéve a költségvetési támogatásokat, amelyeket fel kell függeszteni, valamint a program-előirányzatokat és minden más, a kormány és ügynökségei javára történő kifizetést, amelyeket eseti alapon kell megvizsgálni. Az új projektek előkészítő tevékenységeivel kapcsolatban a nemzeti hatóságokkal történő kapcsolatfelvétel az esetleges humanitárius fellépésekre vagy a közvetlenül a lakosság javára történő fellépésekre korlátozódik, amelyekről eseti alapon kell dönteni. A külső segélyekre fordított közösségi eszközökön alapuló tevékenységek esetében a Bizottság azt javasolja, hogy ezeket a cotonoui megállapodáson alapuló tevékenységekhez hasonlóan kezeljék, tiszteletben tartva ugyanakkor az ezen eszközöket szabályozó rendelkezéseket, valamint a költségvetési rendelet rendelkezéseit.

A fejlesztési együttműködéshez szorosan kapcsolódó kereten – nevezetesen a halászati partnerségi megállapodáson és annak az Indiai-óceán dél-keleti részén a regionális halászatfelügyeleti tervről szóló jegyzőkönyvén – kívül a Bizottság jelenleg vizsgálja, hogy a jegyzőkönyv végrehajtásának feltételei továbbra is adottak-e. A Bizottságnak módjában áll ebben a keretben valamennyi általa szükségesnek ítélt rendelkezést megtenni ebben a kérdésben, figyelembe véve, hogy a halászati megállapodás és a regionális halászatfelügyeleti terv megfelelő alkalmazásához kapcsolódóan további ellenőrzésekre kerülhet sor.

MELLÉKLET

Brüsszel,

A Madagaszkári Köztársaságátmeneti főhatóságának elnökeAntananarivoMadagaszkár

TERVEZET

Tisztelt Elnök Úr!

Az Európai Unió elnöksége a legújabb madagaszkári fejleményekről szóló 2009. március 20-i nyilatkozatában súlyos aggodalmának adott hangot azon események kapcsán, amelyek a demokratikusan megválasztott elnök, Marc Ravalomanana erőszakos hatalmon kívül helyezéséhez vezettek, és felszólította a madagaszkári feleket, hogy tartsák maradéktalanul tiszteletben az alkotmánynak az elnöki szék megüresedéséről szóló rendelkezéseit.

Mivel a cotonoui megállapodás 9. cikke (2) bekezdésében megállapított lényeges elemeket súlyosan és nyilvánvalóan megsértették, ugyanazon megállapodás 96. cikke (2) bekezdésének b) pontja alapján a Közösség és tagállamai nevében ezúton tisztelettel felkérjük az Ön országát konzultációk folytatására azzal a céllal, hogy – a megállapodás előírásainak megfelelően – alapos vizsgálatnak vessük alá a helyzetet, és esetleg megtaláljuk orvoslásának módját.

Azt javasoljuk, hogy a konzultációkra egy közösen megállapított időpontban, de legkésőbb a meghívás időpontjától számított 30 napon belül az Európai Tanács brüsszeli épületében kerüljön sor.

Tisztelettel:

a Tanács részéről a Bizottság részéről

Másolat: az AKCS–EK Miniszterek Tanácsának Elnöksége az AKCS Nagykövetek Bizottságának Elnöksége az AKCS Államok Csoportjának Főtitkársága